ये कहिनी बदलत मऊसम ऊपर लिखाय पारी के तऊन कड़ी के हिस्सा आज जऊन ह पर्यावरन रिपोर्टिंग के श्रेणी मं साल 2019 के रामनाथ गोयनका अवार्ड जीते हवय.
तमिलनाडु के रामनाथपुरम जिला के पामबन टापू के मछुआरा मन बर ये ह भारी बढ़िया ख़बर आय. यशवंत जऊन ह खुदेच एक मछुआरा आंय बताथें, येकर मतलब हवय के वो मन बगेर कऊनो डर के समुंदर मं जाय सकत हवंय." वो ह ये इलाका के समाज के रेडियो टेसन, कडल ओसई (समंदर के अवाज) मं रेडियो जॉकी घलो हवंय.
ये एक जरूरी सावधानी आय काबर पामबन मं अब 1996 के बनिस्पत, जऊन बछर यशवंत के जनम होय रहिस, कहूँ जियादा तिपत दिन देखे ला मिलत हवंय. तब, ये टापू मं बछर भर मं कम से कम 162 दिन अइसने होवत रहिस जब घाम 32 डिग्री सेल्सियस के निसान ला छूवत रहिस धन ओकर पर चले जावत रहिस. ओकर ददा एंथनी सामी वास जऊन ह अभू घलो मछुवारा हवंय - जब साल 1973 मं जन्मे रहिन, त अतक घाम बछर भर मं 125 दिन ले जियादा नई परत रहिस. फेर आज तऊन घाम वाले दिन के आंकड़ा बछर मं कम से कम 180 हो चुके हवय, ये कहना आय बदलत मऊसम अऊ ग्लोबल वार्मिंग ऊपर एक ठन इंटरैक्टिव मसीन ले करे गे गिनती के, जऊन ला न्यूयॉर्क टाइम्स ह ये बछर जुलाई मं ऑनलाइन छापे रहिस.
येकरे सेती, यशवंत अऊ ओकर संगवारी न सिरिफ मऊसम ला फेर मऊसम के बड़े मुद्दा ला घलो समझे के कोसिस करत हवंय. ओकर ददा अऊ दीगर मछुवारा - जऊन मं के असल अबादी ये टापू के दू माई सहर पामबन अऊ रामेश्वरम मं 83,000 के करीबन हवय - वो मन ले ये आस हवय के वो मन ये बदलाव के सही मतलब ला समझाहीं.
सामी जऊन समुंदर के बात करत हवंय वो ह कभू-कभू जानलेवा बन जाथे. जइसने के ये बछर 4 जुलाई के होय रहिस, जब यशवंत - जेन ह अपन ददा के डोंगा धरे जब कभू मऊका मिलथे, मछली धरे ला जाथें - रात मं 9 बजे के बाद ये खबर ले के आइस के समुंदर मं खराब मऊसम सेती चार झिन मन अपन रद्दा भटक गे हवंय. वो बखत कडल ओसई बंद हो गे रहिस - येकर प्रसारण बिहनिया 7 बजे ले संझा 6 बजे तक ले होथे - फेर आरजे (रेडियो जॉकी) होय सेती वो ह रेडियो मं आइस अऊ घोसना करिस के कुछु मछुआरा बिपत मं फंस गे हवंय. रेडियो टेसन के मुखिया, गायत्री उस्मान कहिथें, "हमर टेसन के तीर मं हर बखत एक झिन आर जे रहिथे, भले दफ्तर के टेम के मुताबिक बंद हो जावय, अपात हालत मं हमन हमेसा प्रसारण करे सकथन." अऊ दीगर करमचारी मन तीरेच मं रहिथें. तऊन दिन कडल ओसई के करमचारी मन पुलिस, तट रक्षक, जनता,अऊ दीगर मछुआरा मन ला खबरदार करे के काम भारी जल्दी ले करिन.
दू दिन के भारी मिहनत के बाद, सिरिफ दू झिन ला बचाय जाय सकिस. गायत्री कहिथें, वो मन टूटे वल्लम (सधारन देसी डोंगा) ले लटके रहिन. दीगर दू झिन हाथ पिरोय सेती, मंझा मंइच डोंगा ला छोड़ दीन. बिछुड़त बखत वो मन अपन दूनो संगवारी ले कहिन के वो मन मया के संदेसा ओकर घर के मन तक पहुंचा देंव अऊ वो मन ला समझा देंय के वो मं जियादा बखत डोंगा ला धरे नई रहे सकिन. वो मन के लाश 10 जुलाई के समुंदर के पार परे मिलिस.
राज ये बदलाव ले असमंजस मं हवंय, फेर कडल ओसई करा वो मन के कुछु जुवाब हवंय. गैर सरकारी संगठन, नेसक्करंगल डहर ले 15 अगस्त 2016 मं सुरु करे जाय के बाद ले ये टेसन ह समुंदर, मऊसम के उतार-चढ़ाव, अऊ बदलत मऊसम उपर कार्यक्रम चलावत आवत हवय.
10 मई मं प्रसारित एक कड़ी ह पामबन के बासिंदा मन ला अपन टापू हं होवत बड़े बदलाव ला बढ़िया ढंग ले समझे मं मदद करे रहिस. 20 बछर पहिली तक, 2,065 मीटर लंबा ये पामबन पुल के तीर मं कम से कम 100 परिवार रहत रहिन जऊन ह रामेश्वरम सहर ला भारत के जमीन ले जोरथे. फेर समंदर के बढ़ती ह वो मन ला ये जगा ला छोर के दूसर जगा मं जाय ला मजबूर करिस. कड़ी मं, सेल्वम सुनेइय्या मन ला समझाथें के बदलत मऊसम अइसने किसिम के विस्थापन ला कइसने बढ़ावत जावत हवय.
न त विशेषज्ञ मन धन मछुआरा मन अऊन टेसन के खबरची मन ये मुद्दा ला असान बनाय के कोसिस करिन. वो मन ये बदलाव मं के जिम्मेवार कऊनो घटना धन कऊनो कारन बताय घलो नई सकिन. फेर ये बिपत ला बगराय मं मइनखे के कारोबार के भूमका डहर जरुर आरो करथें. कडल ओसई के कोसिस हवय के वो ह ये सवाल के जुवाब हासिल करे अऊ खोजे मं ये समाज के अगुवई करय.
सेल्वम कहिथें, "पामबन टापू पर्यावरन तंत्र आय अऊ येकरे सेती जियादा सुरच्छित नई ये, फेर रेत के टीला मन ये टापू ला मऊसम के कुछेक असर ला बचाथें. येकर छोड़, ये टापू श्रीलंका के पार के तूफ़ान से कुछु हद ले सुरच्छित हवय.
वो ह कहिथें के फेर असल नुकसान समुंदर के सब्बो संपत्ति आय, जेकर पाछू मऊसम अऊ गैर-मऊसम के कारक मन के हाथ आय. खास करके डोंगा ले बहुते जियादा मछरी धरे सेती अब कमी आ गे हवय. समुंदर के गरम होय ले मछरी मन अब खइरखा-खइरखा नजर मं नई आवंय.
उही कड़ी मं एक दीगर सियान डोकरी माई, लीना (जेकर पूरा नांव मिले नई ये) कहिथें के एक दीगर किसिम मन्डईकलुगु, जऊन ह करीबन 20 बछर पहिली इहाँ टनों मिलत रहिस, अब नंदा हे हवय. वो ह बताथें के कइसने ओकर जमाना के लोगन मन तऊन मछरी के मुंह ला खोलके ओकर अंडा निकारें अऊ खावंय. ये ह एक ठन अइसने ब्बत आय जऊन ला एम सैलास जइसने कम उमर के माइलोगन, जऊन ह ओकरे समाज ले हवंय, (कडल ओसई एंकर अऊ निर्माता, जेन ह एमकाम के डिग्री हासिल करे हवय)
लीना कहिथें, "1980 के दसक तक, हमन टनों कट्टई, सीला, कोंबन सुरा, अऊ अइसने किसिम के मछरी पावत रहेन. आज हमन ये मछरी मन ला डिस्कवरी चैनल मं खोजत हवन. मोरा बबा- डोकरा बबा (जऊन मन बिन मशीन वाले डोंगा बऊरत रहिन) कहत रहिन के इंजिन के अवाज ह मछरी मन ला दूरिहा खदेर देथें. अऊ पेट्रोल धन डीजल ह पानी मं जहर घोर दीस अऊ मछरी मन के सुवाद ला बदल दीस." वो ह सुरता करत बताथे के तऊन बखत माइलोगन मन घलो समुंदर के कोंटा मं पानी मं उतर जावंय अऊ जाल ले मछरी धरत रहेंय. अब फेर कोंटा मं मछरी नई मिलय, येकरे सेती माईलोगन मन घलो समुंदर मं जाय कम कर देय हवंय.
सैलास कहिथें, "मछरी मन के नंदावत जाय के दोस हमन देंवता अऊ प्रकृति ला जिम्मेदार मानेन. अपन कार्यक्रम के जरिया ले हमन मसूस करे हवन के ये ह पूरा तरीका ले हमर गलती आय." कडल ओसई के सब्बो करमचारी ओकरे जइसने मछुआरा समाज ले हवंय- गायत्री ला छोड़ के. वो ह काबिल साउंड इंजीनियर आंय, जऊन ह डेढ़ बछर पहिली वो मन के संग जुरे रहिन अऊ ये समाज के मंच सेती साफ सोझ रद्दा अऊ उद्देश्य ले के आइन.
कडल ओसई के दफ्तर ह पामबन रद्दा मं हवय जिहां जियादतर दिन मछरी के भारी कारोबार होथे. बोर्ड मं नीला रंग ले येकर नांव लिखाय हवय - नमतु मुन्नेट्रतुक्कन वानोली (हमर विकास सेती रेडियो). दफ्तर के भीतरी मं नवा जमाना के रिकॉर्डिंग स्टूडियो के संग एफएम टेसन हवय. ओकर करा लइका, माइलोगन, अऊ मछुआरा मन सेती अलग-अलग कार्यक्रम हवय - अऊ मंझा-मंझा मं वो मन समुंदर मं जाय मछुवारा मन बर अंबा गीत बजावत रहिथें, रेडियो टेसन के जम्मो 11 करमचारी मन ले सिरिफ यशवंत अऊ डी. रेडिमर अभू घलो समुंदर मं जाथें.
पामबन कंट्री बोट्स फ़िशरमेन एसोशिएशन के अध्यक्ष, एसपी रायप्पन ये बात के हामी भरथें. "हमन समुंदर के जिनगी के सीमा ले जियादा दुहे अऊ येकर खतरा के बारे मं हमेसा बात करे हवन." कडल ओसई डहर ले मछुवारा मन मं बगराय जागरूकता जियादा असरदार हवय, हमर लोग मन अब ड्यूगांग धन कछुआ ला बंचाय सेती कभू-कभू महंगा जाल ला घलो काट देथें." सैलास अऊ मधुमिता ला आस हवय के ओकर रेडियो टेसन, हो सकत हवय एक दिन मन्डईकलुगु ला घलो टापू के पानी मं लहूंटाय मं मदद करही.
अब वो मन अपन भरोसा सिरिफ आबोहवा लेच खोवत हवंय.
जिल्द फोटूः पामबन मं 8 जून के दिन संयुक्त राष्ट्र के विश्व महासागर दिवस समारोह मं लइका मन के हाथ मं तख्ती हवय , जऊन मं लिखाय हवय कडल ओसई (फ़ोटूः कडल ओसई)
